**Ticējumi Meteņos:**

**Par laika apstākļiem:**

* Kāds laiks Meteņos - tāds būs arī Lieldienās.
* Ja Metenī vējains laiks - būs auksts pavasaris.
* Ja Meteņos ir sniegs uz jumtiem - vasarā būs daudz sēņu un ogu.
* Ja Meteņos sniegs uz jumta, tad tas būs arī Lieldienās.

**Par nākamo ražu:**

* Meteņa dienā no kalniņa ar ragutiņām jālaižas deviņas reizes priekš saules. Jo augstāks kalns un jo tālāku ragutiņas skrien, jo kuplāki un garāki lini.
* Meteņa dienā vīriešiem ar matiem jāplūcas, lai tiem gari lini aug.
* Meteņa dienā vīriešiem vajagot stipri daudz dzert, tad augot labi lini.
* Meteņa vakarā jāveļ sniega bumbas, lai kāpostiem tikpat lielas galviņas augtu.
* Ja Meteņos vērsis uz ceļa zirga pēdā dabū nodzerties - būs laba raža.
* Lai vasarā rudzi saulē neizdegtu - Meteņa vakarā nedrīkst pie uguns maizi ēst.
* Ja Meteņos sauss laiks - būs ražīgs gads.
* Ja Meteņos snieg vai līst, tad būs labs sēņu un ogu gads.
* Maize ir jāsagriež kancīšos jau vakarā priekš Meteņa dienas, jo citādi viņa nenāk par svētību ēdājam, kā arī rudzi vasarā ir pavājāki.
* Meteņa dienā skrējuši no kalniņa, lai augot gari lini un lai vasarā neēdot odi.
* Meteņa dienā vajag pirmos mēslus uz tīrumu vest, tad var visos vējos ar mēsliem strādāt, citādi ziemeļu vējā vesti un ārdīti mēsli ir tikpat kā purvā iegāzti.
* Metenī vajagot vārīt cūkas astes, tad augot gari mieži.
* Ja Meteņos kurmju rakumus izbada ar pīlādžu iesmu, uz kura cepta gaļa, tad kurmji nerok.
* Meteņa dienā mēsli jāved, lai kurmji nerok dārzus un laukus.
* Kad Meteņa dienā strādā, tad kurmji izveļ laukus.

**Par pārticību:**

* Ja Metenī gans skrien trīs reizes ap māju - vasarā govis nebizo.
* Ja Meteņa dienā Mēness trīs dienas vecs - būs labs gads, ja vecāks - tad slikts.
* Ja Metenī palāses tā pil, ka gailis var padzerties - būs labs un auglīgs gads.
* Metenī nedrīkst vērpt, lai traki suņi neskrien mājā.
* Meteņa dienā vajag aiznest maizi un gaļu zem kāda liela ozola un gaidīt, kad kāds putns nāk ēst. Ja putns pirmo ēd gaļu, tad gaļa būs lētāka; ja maizi, tad maize.
* Ja Meteņa naktī lien maisā - lietuvēns dod dāvanas.
* Meteņos un Pelnu dienā sievišķi nevērpj un vīrišķi nekā neklauvē, jo citādi vējš plosīs ēkas un jumtus.
* Meteņa dienā nedrīkst nekā mājās ievest, bet gan tikai izvest.
* Meteņa dienā nedrīkst vērpt, citādi mazi sivēni trīc, raustās un griežas apkārt.
* Meteņa dienā nedrīkst velēties, jo citādi drēbes nekad vairs nevarēja baltas dabūt.
* Meteņos jāvāra cūkas kājas, tad aug labas cūkas.
* Budeļos ejot jācep arī maize, lai tā to gadu nepelētu.
* Ja budēļu vakarā zirņus vāra, tad ir sprogaini jēri.
* Zirgi pirmo reiz jāiebrauc Metenī, tad tie vienmēr brangi un labi iet.
* Meteņos jālaižas no kalna ar ragutiņām, tad zirgi viegli tek.
* Ja Metenī gans skrien trīsreiz ap māju, tad vasarā govis nebizo.
* Ja Meteņa dienā ēd cūkas ausi, tad izdodas labi sivēni.
* Meteņos priekš saules jāizslauka istaba un mēsli jāliek tur, kur grib lai vistas dēj.
* Kad Meteņa dienā cilā sietiņus, tad nākošā vasarā būs daudz mušu.

**Par nākotni:**

* Bērniem jādod ēst cūkas šņukuru, lai būtu lieli rakstītāji, tāpat kā cūka liela rakātāja.
* Meteņa dienā bērns jābāž maisā un jāsviež pār sētu - tad tie neaizgulēsies.
* Metenī sunim uz cirvja kāta jādod gaļa un maize. Ja suns pirmo ņēmis maizi, tad bijis gaidāms auglīgs gads un otrādi.

**Par veselību:**

* Meteņa dienā vajag gulēt šķērsām zem balkas, tad mugura nesāp.
* Ja Meteņos apgriež matiem galus, tad viņi aug gari.
* Meteņa dienā nevar šūt - tad aug gari pirksti.